Egy gödöllői vadkörtefa lett az "Év fája" az Ökotárs Alapítvány szavazásán - tájékoztatta a szervezet az MTI-t. Negyedik alkalommal rendezte meg az Ökotárs Alapítvány az "Év fája" versenyt, amelyben "különös erővel" bíró fák versengenek: képesek egy-egy közösség, család vagy egy egész település figyelmét megnyerni.

Idén 41 fa vett részt a versenyben, melyből 12 lett döntős, a fákra összesen 18 ezer 661 szavazat érkezett. Az "Év fája" fődíját 4059 szavazattal a Mesebeli vén vackorfa, avagy a gödöllői magányos óriás története címmel nevezett fa nyerte, amely a gödöllői Szent István Egyetem botanikus kertjében áll.

A versenyben második lett egy nagykőrösi kocsányos tölgy, harmadik pedig egy nyíregyházi fehér nyárfa. Az egyik különdíjat, a "Hős fa" címet olyan fa nyerheti el, amelynek élete vagy természetes környezete, élőhelye veszélyben van, megmentéséért a jelölők sikeresen küzdöttek vagy küzdenek még most is. A pénteki eredményhirdetésen egy solymári körtefa kapta meg ezt a címet.

A másik különdíjat, az Országos Erdészeti Egyesület elismerését egy 300 éves berkenyefa kapta - olvasható az összegzésben.

A közlemény kitér arra is, hogy a vetélkedő első helyezettje szokás szerint részt vesz a 2014-ben megrendezendő "Európai év fája" versenyen, amelyen kétszer egymás után is magyar fa nyerte a fődíjat: 2011-ben egy felsőmocsoládi hársfa, 2012-ben pedig az egri termálfürdő platánja lett a győztes hét ország jelöltjei közül.

Az alapítvány az "Év fája" versennyel a közvetlen környezetünkben élő fákra és általában a természet fontosságára, mindennapi életünkben betöltött szerepére szeretné felhívni a figyelmet.